**Dorințele ascunse-n gând**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iar te-am visat, pielea de ciocolată

O mângâiam cu buzele spre sâni

Și savuram aroma parfumată,

Licoarea dulce-a unei mici fântâni

În care mă scufund în miez de noapte

Când te respir și mă trezesc din somn...

Azi m-am decis ca visele în fapte

Să le transform cu grijă, nu să dorm

Și să oftez privind spre depărtare

Cu ochii mari și inima pulsând,

Că simt mereu cum legeni pe picioare

Dorințele ce le-am ascuns în gând.

- Iar te-am chemat sub geana lunii pline

Să mă pătrunzi frenetic, să m-arunci

În iadul pasiunii, lângă tine

Vreau să încalc o mie de porunci

Să-mi dezveleşti de sub dantele sânii

Şi să le spargi alunele-ntre dinţi,

Să-i simţi oftând sub mângâierea mâinii,

De n-ar fi vis... Vreau să mă scoţi din minţi...

Când chipul strălucind de îndrăzneală

De lacrimi, o să-l vezi, împodobit,

Aştept să-mi dai pedeapsa capitală,

Să-ţi aminteşti ce ţi-am mărturisit.

Ioan Grigoraș Liliana Trif